L 303/12
HU
Az Európai Unió Hivatalos Lapja
2022.11.23.
A BIZOTTSÁG (EU) 2022/2290 FELHATALMAZÁSON ALAPULÓ RENDELETE (2022. augusztus 19.) az (EU) 2020/2015 felhatalmazáson alapuló rendeletnek a nyugati vizeken 2023-ban alkalmazandó kirakodási kötelezettség alóli bizonyos mentességek, illetve kivételek tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre, tekintettel a nyugati vizekben és a szomszédos vizekben halászott állományokra és az ezen állományok halászatára vonatkozó többéves terv létrehozásáról, az (EU) 2016/1139 és az (EU) 2018/973 rendelet módosításáról, valamint a 811/2004/EK, a 2166/2005/EK, a 388/2006/EK, az 509/2007/EK és az 1300/2008/EK tanácsi rendelet hatályon kívül helyezéséről szóló, 2019.
március 19-i (EU) 2019/472 európai parlamenti és tanácsi rendeletre (1) és különösen annak 13. cikkére, mivel: (1)
Az (EU) 2020/2015 felhatalmazáson alapuló bizottsági rendelet (2) meghatározta a nyugati vizeken a bizonyos fajok tengerfenéki halászatában alkalmazandó kirakodási kötelezettség 2021–2023-as időszakban történő végrehajtásának részletes szabályait.
(2)
Az (EU) 2020/2015 felhatalmazáson alapuló rendelet szerint a kirakodási kötelezettség alóli bizonyos mentességek, illetve kivételek 2022. december 31-ig ideiglenesen alkalmazandók.
Ezekben az esetekben a közvetlen állománygaz­ dálkodási érdekkel bíró tagállamoknak a lehető leghamarabb, de legkésőbb 2022. május 1-jéig további tudományos információkat kellett benyújtaniuk a kérdéses mentesség, illetve kivétel alkalmazásának alátámasztására.
A Halászati Tudományos, Műszaki és Gazdasági Bizottságnak (HTMGB) 2022. július 31-ig kellett értékelnie a benyújtott tudományos bizonyítékokat.
(3)
Az északnyugati vizek mentén fekvő tagállamok (Belgium, Írország, Spanyolország, Franciaország és Hollandia) 2022. május 3-án közös ajánlást nyújtottak be a Bizottsághoz.
2022. július 25-én benyújtották e közös ajánlás felülvizsgált változatát.
(4)
A közös ajánlás új, magas túlélési arányon alapuló mentességet kért az ICES 7e körzet vizein a parttól számított hat tengeri mérföld távolságon belül, de az azonosított halbölcsőhelyeken kívül, 80 mm-nél nagyobb szembőségű zsákvéggel felszerelt feszítőlapos fenékvonóhálót (OTB) használó, 12 méternél rövidebb hajók által kifogott, a minimális állományvédelmi referenciaméretnél kisebb nyelvhal tekintetében.
(5)
A HTMGB megállapította, hogy jelentős mennyiségű információ és pontosítás érkezett e mentesség alátámasztására, és elismerte, hogy a szóban forgó halászati tevékenység esetében alacsony a visszadobott halak mennyisége.
(6)
A HTMGB indoklása alapján – amellyel a Bizottság is egyetért – helyénvaló a mentességet 2023. december 31-ig megadni.
(7)
A közös ajánlás ezenfelül azt a kérést is tartalmazta, hogy a közönséges nyelvhal (Solea solea) esetében a flamand hálópanellel felszerelt, 80–119 mm szembőségű merevítőrudas vonóhálót (halászeszközkód: TBB) használó hajók által az ICES 7j és 7k körzetben e fajból ejtett teljes éves fogás legfeljebb 3 %-ára új de minimis kivételt vezessenek be.
(8)
A HTMGB nyugtázta a szelektívebb halászeszközök használata révén elért javulást és a nem szándékos, méreten aluli halfogások csökkenését.
A visszadobások jelenlegi mennyisége minimális.
A HTMGB megjegyezte továbbá, hogy olyan tervek kidolgozása van folyamatban, amelyek genetikai vizsgálatoknak köszönhetően bővíthetik az állományra vonatkozó ismereteket, így az állományhatárok és az állományméret jobb felmérését eredményezhetik.
A HTMGB úgy vélte, hogy ez hozzájárul a halászati tevékenységek hatásának meghatározásához, és ezáltal ahhoz, hogy az állománygazdálkodási intézkedések – így például a kért kivétel – hatása a kirakodási kötelezettségre összpontosuljon.
(1) HL L 83., 2019.3.25., 1. o. (2) A Bizottság (EU) 2020/2015 felhatalmazáson alapuló rendelete (2020. augusztus 21.) a nyugati vizeken a bizonyos fajok halászatában alkalmazandó kirakodási kötelezettség 2021–2023-as időszakban történő végrehajtása részletes szabályainak meghatározásáról (HL L 415., 2020.12.10., 22. o.).